BOLALARNING MAKTABGAChA TARBIYA MUASSASALARIDA BO‘LIShLARI UChUN OTA-ONALARDAN OLINADIGAN HAQ MIQDORLARI TO‘G‘RISIDA

Vazirlar Mahkamasi qaror qiladi:
 1. 1996-yil 1-yanvardan boshlab bolaning respublika davlat budjetidan mablag‘ bilan ta’minlanadigan bolalar yaslisi, bolalar bog‘chasi yoki yasli-bog‘chada bo‘lganligi uchun bir oyga to‘lanadigan haq miqdori ish tartibiga qarab O‘zbekiston Respublikasida belgilangan eng kam ish haqining o‘rta hisobda 50 foizi miqdorida belgilansin.
 2. O‘z tasarrufida bolalar maktabgacha tarbiya muassasalari bo‘lgan korxonalar, tashkilotlar, muassasalarga ota-onalarning haq to‘lashini respublika davlat budjetidan mablag‘ bilan ta’minlanadigan bolalar maktabgacha tarbiya muassasalarida qabul qilingan tartibda belgilash tavsiya etilsin.
 Bunda korxonalar, tashkilotlar va muassasalar o‘z mablag‘lari hisobidan o‘zlariga qarashli bolalar maktabgacha tarbiya muassasalarida bolalarning bo‘lishi uchun ota-onalardan haq undirish bo‘yicha qo‘shimcha imtiyozlar belgilashlari mumkin.
 3. O‘zbekiston Respublikasi Xalq ta’limi vazirligi Moliya vazirligi va Mehnat vazirligi bilan kelishgan holda bolalarning bolalar yaslilarida, bolalar bog‘chalarida va yasli-bog‘chalarda bo‘lishlari uchun haq undirish tartibi to‘g‘risidagi Yo‘riqnomaga o‘zgartirishlar kiritsin.
 4. O‘zbekiston Respublikasi Vazirlar Mahkamasining “Bolalarning maktabgacha tarbiya muassasalarida bo‘lishlari uchun ota-onalardan olinadigan haq miqdorlari to‘g‘risida” 1994-yil 20-iyuldagi 374-son qarori 1996-yil 1-yanvardan boshlab o‘z kuchini yo‘qotgan deb hisoblansin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari S.S. Saidqosimov zimmasiga yuklansin.